****

**เอกสารประกอบการรับฟังความคิดเห็นสาธารณะ**

**(ร่าง) แก้ไขเพิ่มเติมประกาศคณะกรรมการกิจการกระจายเสียง
กิจการโทรทัศน์และกิจการโทรคมนาคมแห่งชาติ เรื่อง การส่งเสริมและคุ้มครองสิทธิของคนพิการให้เข้าถึงหรือรับรู้และใช้ประโยชน์จากรายการของกิจการโทรทัศน์**

**(ฉบับที่ ... )**

**คณะกรรมการกิจการกระจายเสียง กิจการโทรทัศน์และกิจการโทรคมนาคมแห่งชาติ**

 **มกราคม ๒๕๖๐**

**สารบัญ**

|  |  |
| --- | --- |
|  | **หน้า** |
| 1. ความเป็นมา
 | ๒ |
| 1. กฎหมายที่เกี่ยวข้อง
 | ๔ |
| 1. สรุปสาระสำคัญเกี่ยวกับการแก้ไขเพิ่มเติมประกาศ กสทช. เรื่อง การส่งเสริมและคุ้มครองสิทธิของคนพิการให้เข้าถึงหรือรับรู้และใช้ประโยชน์จากรายการของกิจการโทรทัศน์
 | ๗ |
| 1. ประเด็นที่ต้องการรับฟังความคิดเห็น
 | ๘ |
| ภาคผนวก ๑ | (ร่าง) แก้ไขเพิ่มเติมประกาศคณะกรรมการกิจการกระจายเสียง กิจการโทรทัศน์และกิจการโทรคมนาคมแห่งชาติ เรื่อง การส่งเสริมและคุ้มครองสิทธิของคนพิการให้เข้าถึงหรือรับรู้และใช้ประโยชน์จากรายการของกิจการโทรทัศน์ (ฉบับที่ ... ) |
| ภาคผนวก ๒ | แบบแสดงความคิดเห็นต่อ (ร่าง) แก้ไขเพิ่มเติมประกาศคณะกรรมการกิจการกระจายเสียง กิจการโทรทัศน์และกิจการโทรคมนาคมแห่งชาติ เรื่อง การส่งเสริมและคุ้มครองสิทธิของคนพิการให้เข้าถึงหรือรับรู้และใช้ประโยชน์จากรายการของกิจการโทรทัศน์ (ฉบับที่ ... ) |

**ส่วนที่ ๑ ความเป็นมา เหตุผล และความจำเป็น**

**๑. ความเป็นมา**

๑.๑ ตามบทเฉพาะกาลข้อ ๒๙ วรรคหนึ่ง ประกอบข้อ ๒ ของประกาศคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ เรื่อง การส่งเสริมและคุ้มครองสิทธิของคนพิการให้เข้าถึงหรือรับรู้และใช้ประโยชน์จากรายการของกิจการโทรทัศน์ (ประกาศฯ) กำหนดว่า เมื่อประกาศฯ มีผลใช้บังคับแล้ว ๑ ปี
คือวันที่ ๖ กุมภาพันธ์ ๒๕๖๐ ผู้รับใบอนุญาตต้องจัดให้มีบริการโทรทัศน์ที่มีบริการล่ามภาษามือ คำบรรยายเป็นอักษรวิ่ง และคำบรรยายเป็นเสียงในเวลาออกอากาศรวมกันอย่างน้อยวันละหกสิบนาที และตามบทเฉพาะกาล
ข้อ ๒๙ วรรคสอง ประกอบข้อ ๒ ของประกาศฯ กำหนดว่า เมื่อประกาศมีผลใช้บังคับแล้ว ๒ ปี คือ
วันที่ ๖ กุมภาพันธ์ ๒๕๖๑ ผู้รับใบอนุญาตต้องจัดให้มีบริการโทรทัศน์ที่มีบริการล่ามภาษามือ คำบรรยาย
แทนเสียง และเสียงบรรยายภาพ ตามมาตรการพื้นฐานอย่างน้อย ตามสัดส่วนและระยะเวลาที่กำหนดในข้อ ๕ และภาคผนวกแนบท้ายของประกาศฯ ซึ่งหากผู้รับใบอนุญาตไม่สามารถจัดทำบริการดังกล่าวภายในระยะเวลาที่กำหนด จะถือว่าผู้รับใบอนุญาตฝ่าฝืนหรือไม่ปฏิบัติตามประกาศ ต้องระวางโทษปรับทางปกครองชั้น ๒ ตามที่กำหนดไว้ในข้อ ๒๘ ของประกาศฯ ประกอบ มาตรา ๕๙ (๒) ของพระราชบัญญัติประกอบกิจการกระจายเสียงและกิจการโทรทัศน์ พ.ศ. ๒๕๕๑

 ๑.๒ ข้อเท็จจริงปรากฏว่า ผู้รับใบอนุญาตให้ใช้คลื่นความถี่และประกอบกิจการกระจายเสียงและกิจการโทรทัศน์ เพื่อให้บริการโทรทัศน์ภาคพื้นดินในระบบดิจิตอล ซึ่งมีหน้าที่ต้องปฏิบัติตามบทเฉพาะกาล
ข้อ ๒๙ ของประกาศฯ จำนวนหนึ่ง ได้มีหนังสือถึงสำนักงาน กสทช. ลงวันที่ ๖ ธันวาคม ๒๕๕๙ แจ้งว่าการที่ผู้รับใบอนุญาตต้องจัดทำบริการโทรทัศน์ที่มีคำบรรยายเสียง (Closed Caption) และบริการเสียงบรรยายภาพ (Audio Description) ภายในปีที่สองนับแต่วันที่ประกาศฯ มีผลใช้บังคับ ก่อให้เกิดภาระแก่ผู้รับใบอนุญาต และผู้รับใบอนุญาตประสบปัญหาทางด้านงบประมาณ การจัดหาบุคลากรที่มีความรู้ความชำนาญในการจัดทำบริการส่งเสริมและคุ้มครองสิทธิของคนพิการตามประกาศฯ จึงขอผ่อนผันการดำเนินการตาม ประกาศฯ โดยขอขยายระยะเวลาการเริ่มจัดทำบริการ จากเดิมกำหนดให้เริ่มจัดทำบริการดังกล่าวตั้งแต่วันที่ ๖ กุมภาพันธ์ ๒๕๖๐ เป็นให้เริ่มตั้งแต่วันที่ ๖ กุมภาพันธ์ ๒๕๖๒ เป็นต้นไป เพื่อให้ผู้รับใบอนุญาตฯ ได้มีโอกาสจัดเตรียมงบประมาณการลงทุน ทดสอบระบบ เตรียมความพร้อมบุคลากร เพื่อยกระดับการจัดทำบริการส่งเสริมการเข้าถึงรายการโทรทัศน์สำหรับผู้พิการให้สามารถตอบสนองความต้องการของผู้พิการอย่างมีประสิทธิภาพและมีคุณภาพ

 ๑.๓ สำนักงาน กสทช. ได้เสนอข้อเรียกร้องของผู้รับใบอนุญาตโดยได้จัดทำระเบียบวาระการประชุม กสทช. เพื่อให้ที่ประชุม กสทช. พิจารณา (ร่าง) แก้ไขเพิ่มเติมประกาศ กสทช. เรื่อง การส่งเสริมและคุ้มครองสิทธิของคนพิการให้เข้าถึงหรือรับรู้และใช้ประโยชน์จากรายการของกิจการโทรทัศน์ (ฉบับที่ ... ) โดยที่ประชุม กสทช. ครั้งที่ ๑/๒๕๖๐ เมื่อวันที่ ๑๘ มกราคม ๒๕๖๐ มีมติดังนี้

 ๑.๓.๑ เห็นชอบร่างแก้ไขเพิ่มเติมประกาศ กสทช. เรื่อง การส่งเสริมและคุ้มครองสิทธิของคนพิการให้เข้าถึงหรือรับรู้และใช้ประโยชน์จากรายการของกิจการโทรทัศน์ (ฉบับที่ ... )

 ๑.๓.๒ มอบหมายให้สำนักงาน กสทช. นำร่างแก้ไขเพิ่มเติมประกาศฯ เสนอ กสทช. เพื่อพิจารณาให้ความเห็นชอบ ก่อนนำไปจัดรับฟังความคิดเห็นสาธารณะตามระเบียบ กทช.ว่าด้วยการ รับฟังความคิดเห็นสาธารณะ พ.ศ. ๒๕๔๘ ประกอบกับมาตรา ๒๘ แห่งพระราชบัญญัติองค์กรจัดสรรคลื่นความถี่และกำกับการประกอบกิจการกระจายเสียง วิทยุโทรทัศน์ และกิจการโทรคมนาคม พ.ศ. ๒๕๕๓ โดยกำหนดระยะเวลาในการรับฟังความคิดเห็นต่อร่างแก้ไขเพิ่มเติมประกาศฯ เป็นระยะเวลา ๗ วัน เนื่องจากกรณีเป็นความจำเป็นเร่งด่วน

 ๑.๓.๓ มอบหมายให้ กสท. ปฏิบัติหน้าที่แทน กสทช. ตามมาตรา ๒๗(๒๔) แห่งพระราชบัญญัติองค์กรจัดสรรคลื่นความถี่และกำกับการประกอบกิจการกระจายเสียง วิทยุโทรทัศน์ และกิจการโทรคมนาคม พ.ศ. ๒๕๕๓ ในการจัดให้มีการรับฟังความคิดเห็นสาธารณะจนเสร็จสิ้นกระบวนการ

 ๑.๓.๔ มอบหมายให้ประธาน กสท. ปฏิบัติหน้าที่แทนประธาน กสทช. ในการลงนามประกาศคณะกรรมการกิจการกระจายเสียง กิจการโทรทัศน์และกิจการโทรคมนาคมแห่งชาติ เรื่อง การส่งเสริมและคุ้มครองสิทธิของคนพิการให้เข้าถึงหรือรับรู้และใช้ประโยชน์จากรายการของกิจการโทรทัศน์ (ฉบับที่ ... )

 **๒. เหตุผลและความจำเป็น**

 โดยที่ประกาศคณะกรรมการกิจการกระจายเสียง กิจการโทรทัศน์และกิจการโทรคมนาคมแห่งชาติ เรื่อง การส่งเสริมและคุ้มครองสิทธิของคนพิการให้เข้าถึงหรือรับรู้และใช้ประโยชน์จากรายการของกิจการโทรทัศน์ กำหนดให้ผู้ได้รับใบอนุญาตประกอบกิจการกระจายเสียงหรือกิจการโทรทัศน์ สำหรับการให้บริการโทรทัศน์ในระบบดิจิตอล ต้องจัดให้มีบริการโทรทัศน์ที่มีบริการส่งเสริมและคุ้มครองสิทธิของคนพิการภายในระยะเวลาที่กำหนดนับแต่ประกาศมีผลใช้บังคับแล้ว ซึ่งในการดำเนินการดังกล่าวผู้รับใบอนุญาตต้องรับภาระในการจัดเตรียมอุปกรณ์และบุคลากร แต่เนื่องจากปัจจุบันการประกอบกิจการโทรทัศน์ในระบบดิจิตอลมีการแข่งขันในรูปแบบที่หลากหลาย ประกอบกับผลกระทบจากสภาวะเศรษฐกิจของประเทศ ส่งผลกระทบต่อรายได้ของผู้รับใบอนุญาตโทรทัศน์ในระบบดิจิตอล ทำให้ผู้รับใบอนุญาตเกิดปัญหาและอุปสรรคในการจัดทำบริการโทรทัศน์ที่มีบริการส่งเสริมและคุ้มครองสิทธิของคนพิการ ดังนั้น เพื่อให้ผู้รับใบอนุญาตสามารถดำเนินการจัดทำบริการโทรทัศน์ดังกล่าวได้อย่างมีประสิทธิภาพ โดยไม่ก่อภาระแก่ผู้รับใบอนุญาตเกินสมควร อันจะเป็นการส่งเสริมและคุ้มครองสิทธิของคนพิการให้เข้าถึงบริการโทรทัศน์ได้อย่างทั่วถึงและมีคุณภาพ จึงเห็นสมควรแก้ไขเพิ่มเติมประกาศคณะกรรมการกิจการกระจายเสียง กิจการโทรทัศน์และกิจการโทรคมนาคมแห่งชาติ เรื่อง การส่งเสริมและคุ้มครองสิทธิของคนพิการให้เข้าถึงหรือรับรู้และใช้ประโยชน์จากรายการของกิจการโทรทัศน์ โดยขยายระยะเวลาให้ผู้ได้รับใบอนุญาตซึ่งต้องปฏิบัติตามประกาศโดยการจัดให้มีบริการโทรทัศน์ที่มีบริการส่งเสริมและคุ้มครองสิทธิของคนพิการออกไปอีก ๑ ปี

**ส่วนที่ ๒ กฎหมายที่เกี่ยวข้อง**

**๒.๑ พระราชบัญญัติองค์กรจัดสรรคลื่นความถี่และกำกับการประกอบกิจการกระจายเสียง วิทยุโทรทัศน์ และกิจการโทรคมนาคม พ.ศ. ๒๕๕๓**

 **มาตรา ๒๗** ให้ กสทช. มีอำนาจหน้าที่ ดังต่อไปนี้

 (๖) พิจารณาอนุญาตและกํากับดูแลการประกอบกิจการกระจายเสียง กิจการโทรทัศน์และกิจการโทรคมนาคม เพื่อให้ผู้ใช้บริการได้รับบริการที่มีคุณภาพ ประสิทธิภาพ รวดเร็ว ถูกต้อง และเป็นธรรมและกําหนดหลักเกณฑ์และวิธีการเกี่ยวกับการอนุญาต เงื่อนไข หรือค่าธรรมเนียมการอนุญาตดังกล่าว

 (๑๓) คุ้มครองสิทธิและเสรีภาพของประชาชนมิให้ถูกเอาเปรียบจากผู้ประกอบกิจการและ คุ้มครองสิทธิในความเป็นส่วนตัวและเสรีภาพของบุคคลในการสื่อสารถึงกันโดยทางโทรคมนาคมและส่งเสริมสิทธิเสรีภาพและความเสมอภาคของประชาชนในการเข้าถึงและใช้ประโยชน์คลื่นความถี่ที่ใช้ในกิจการกระจายเสียง กิจการโทรทัศน์และกิจการโทรคมนาคม

 (๒๔) ออกระเบียบ ประกาศ หรือคำสั่งอันเกี่ยวกับอำนาจหน้าที่ของ กสทช.

 **มาตรา ๒๘** ให้ กสทช. จัดให้มีการรับฟังความคิดเห็นของผู้มีส่วนได้เสียและประชาชนทั่วไป เพื่อนำความคิดเห็นที่ได้มาประกอบการพิจารณาก่อนออกระเบียบ ประกาศ หรือคำสั่ง เกี่ยวกับการกำกับดูแลการประกอบกิจการกระจายเสียง กิจการโทรทัศน์ และกิจการโทรคมนาคมที่มีผลใช้บังคับเป็นการทั่วไปและเกี่ยวข้องกับการแข่งขันในการประกอบกิจการหรือมีผลกระทบต่อประชาชนอย่างมีนัยสำคัญ โดยต้องให้ข้อมูลเกี่ยวกับความเป็นมา เหตุผล ความจำเป็น และสรุปสาระสำคัญเกี่ยวกับเรื่องที่จะรับฟังความคิดเห็น ตลอดจนประเด็นที่ต้องการรับฟังความคิดเห็น ทั้งนี้ระยะเวลาในการรับฟังความคิดเห็นต้องไม่น้อยกว่าสามสิบวัน เว้นแต่ในกรณี มีเหตุฉุกเฉินหรือมีความจําเป็นเร่งด่วน กสทช. อาจกําหนดระยะเวลาในการรับฟังความคิดเห็นให้น้อยกว่าระยะเวลาที่กําหนดได้

 ให้สํานักงาน กสทช. จัดทําบันทึกสรุปผลการรับฟังความคิดเห็นที่ประกอบด้วย ความคิดเห็นที่ได้รับมติหรือผลการพิจารณาของ กสทช. ที่มีต่อความคิดเห็นดังกล่าว พร้อมทั้งเหตุผล และแนวทางในการดําเนินการต่อไป และเผยแพร่บันทึกดังกล่าวในระบบเครือข่ายสารสนเทศ ของสํานักงาน กสทช.

 **มาตรา ๓๗** ให้ กสท. มีอำนาจหน้าที่ปฏิบัติการใด ๆ แทน กสทช. ตามมาตรา ๒๗ (๔) (๖) (๘) (๙) (๑๐) (๑๑) (๑๓) (๑๖) และ (๑๘) ในส่วนที่เกี่ยวกับกิจการกระจายเสียงและกิจการโทรทัศน์และปฏิบัติหน้าที่อื่นตามที่ กสทช. มอบหมาย

**๒.๒ พระราชบัญญัติการประกอบกิจการกระจายเสียงและกิจการโทรทัศน์ พ.ศ. ๒๕๕๑**

 **มาตรา ๓๖** เพื่อประโยชน์ในการส่งเสริมและคุ้มครองสิทธิของคนพิการและคนด้อยโอกาส ให้เข้าถึงหรือรับรู้และใช้ประโยชน์จากรายการของกิจการกระจายเสียงและกิจการโทรทัศน์ได้อย่างเสมอภาคกับบุคคลทั่วไป ให้คณะกรรมการกำหนดมาตรการพื้นฐานบางประการ เพื่อให้ผู้รับใบอนุญาตจัดให้มีบริการที่เหมาะสมเพื่อประโยชน์ของบุคคลดังกล่าว

 คณะกรรมการอาจกำหนดมาตรการส่งเสริมใด ๆ เพิ่มเติม เพื่อให้ผู้รับใบอนุญาตพิจารณาปฏิบัติตามความเหมาะสม โดยคณะกรรมการอาจพิจารณาสนับสนุนค่าใช้จ่ายจากกองทุนหรือสนับสนุนหรือส่งเสริมด้วยวิธีการอื่นก็ได้

 เพื่อให้มาตรการที่กำหนดตามวรรคหนึ่งเหมาะสมต่อคนพิการและคนด้อยโอกาสให้คณะกรรมการรับฟังความคิดเห็นหรือเปิดโอกาสให้คนพิการและคนด้อยโอกาสมีส่วนร่วมในการกำหนดมาตรการดังกล่าวด้วย

 บริการที่เหมาะสมเพื่อประโยชน์ของคนพิการ และคนด้อยโอกาสอาจหมายความรวมถึง บริการกระจายเสียงที่ออกอากาศรายการอ่านหนังสือเต็มเวลา หรือบริการโทรทัศน์ ที่จัดให้มีล่ามภาษามือ บริการคำบรรยายเป็นอักษรวิ่ง หรือบริการคำบรรยายเป็นเสียง สำหรับรายการที่นำเสนอข้อมูลข่าวสารสาธารณะ

 **มาตรา ๕๗** โทษปรับทางปกครอง มีดังตอไปนี้

 (๑) โทษปรับทางปกครองชั้น ๑ ต้องระวางโทษปรับไมเกินห้าหมื่นบาท

 (๒) โทษปรับทางปกครองชั้น ๒ ต้องระวางโทษปรับตั้งแต่ห้าหมื่นบาท แต่ไมเกินห้าแสนบาท

 (๓) โทษปรับทางปกครองชั้น ๓ ต้องระวางโทษปรับตั้งแต่ห้าแสนบาท แต่ไมเกินห้าล้านบาท

 **มาตรา ๕๙** ผู้รับใบอนุญาตหรือผู้ใด

 (๑) ฝ่าฝืนหรือไม่ปฏิบัติตามมาตรา ๓๔ วรรคห้า มาตรา ๓๕ หรือมาตรา ๓๘

 (๒) ฝ่าฝืนหรือไม่ปฏิบัติตามหลักเกณฑ์ วิธีการ มาตรการ หรือประกาศที่คณะกรรมการประกาศกำหนดตามมาตรา ๓๔ วรรคหนึ่ง มาตรา ๓๖ หรือมาตรา ๔๕

 (๓) ฝ่าฝืนหรือไม่ปฏิบัติตามคำสั่งของคณะกรรมการตามมาตรา ๓๔ วรรคสี่ หรือมาตรา ๓๗ วรรคหนึ่ง

 ต้องระวางโทษปรับทางปกครองชั้น ๒

**๒.๓ ประกาศ กสทช. เรื่อง การส่งเสริมและคุ้มครองสิทธิของคนพิการให้เข้าถึงหรือรับรู้และใช้ประโยชน์จากรายการของกิจการโทรทัศน์**

 **ข้อ ๒** ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

 **ข้อ ๕** ผู้รับใบอนุญาตต้องจัดให้มีบริการล่ามภาษามือ คำบรรยายแทนเสียง เสียงบรรยายภาพ และบริการอื่นใดตามที่คณะกรรมการกำหนดในรายการที่ออกอากาศประเภทข่าวสารหรือสาระที่เป็นประโยชน์ต่อสาธารณะ โดยผู้รับใบอนุญาตต้องจัดบริการดังกล่าวให้สอดคล้อง เหมาะสมกับรูปแบบของแต่ละรายการโดย
อย่างน้อยต้องมีสัดส่วน ดังนี้

 (๑) บริการล่ามภาษามือ อย่างน้อยร้อยละ ๕ ของสัดส่วนรายการที่เป็นข่าวสารหรือสาระที่
เป็นประโยชน์ต่อสาธารณะตามประเภทการประกอบกิจการที่ได้รับอนุญาต และต้องจัดเพิ่มขึ้นจนถึงร้อยละ ๙ ภายใน ๕ ปี รวมเวลาที่จัดให้มีบริการตลอดทั้งวันเฉลี่ยแล้วต้องไม่น้อยกว่าหกสิบนาทีต่อวัน

 (๒) บริการคำบรรยายแทนเสียง อย่างน้อยร้อยละ ๔๐ ของสัดส่วนรายการที่เป็นข่าวสารหรือสาระที่เป็นประโยชน์ต่อสาธารณะ และต้องจัดเพิ่มขึ้นจนถึงร้อยละ ๖๐ ภายใน ๕ ปี เมื่อรวมเวลาที่จัดให้มีบริการดังกล่าวตลอดทั้งวันเฉลี่ยแล้วต้องไม่น้อยกว่าร้อยแปดสิบนาทีต่อวัน

 (๓) บริการเสียงบรรยายภาพ อย่างน้อยร้อยละ ๕ ของสัดส่วนรายการที่เป็นข่าวสารหรือสาระที่
เป็นประโยชน์ต่อสาธารณะ และต้องจัดเพิ่มขึ้นจนถึงร้อยละ ๑๐ ภายใน ๕ ปี รวมเวลาที่จัดให้มีบริการดังกล่าวตลอดทั้งวันเฉลี่ยแล้วต้องไม่น้อยกว่าหกสิบนาทีต่อวัน

 ผู้รับใบอนุญาตต้องจัดให้มีบริการโทรทัศน์ตาม (๑) (๒) และ (๓) อย่างน้อยตามสัดส่วนและระยะเวลาที่กำหนดในภาคผนวก แนบท้ายประกาศนี้ หรือตามที่คณะกรรมการกำหนด ทั้งนี้ คณะกรรมการอาจกำหนดให้ผู้รับใบอนุญาตจัดให้มีบริการอื่นใดนอกเหนือจากบริการโทรทัศน์ตามวรรคหนึ่งเพิ่มเติมก็ได้ตามที่เห็นสมควร

 **ข้อ ๒๘** ในกรณีที่ผู้รับใบอนุญาต หรือผู้ให้บริการโครงข่ายโทรทัศน์ฝ่าฝืนหรือไม่ปฏิบัติตามประกาศฉบับนี้ ให้มีโทษตามพระราชบัญญัติการประกอบกิจการกระจายเสียงและกิจการโทรทัศน์ พ.ศ. ๒๕๕๑ เว้นแต่กรณีที่ไม่สามารถดำเนินการให้เป็นไปตามประกาศได้เนื่องจากมีเหตุหรือข้อจำกัดทางเทคนิคซึ่งเกิดจากความจุของโครงข่ายโทรทัศน์ให้เสนอคณะกรรมการพิจารณาเป็นรายกรณี

 **ข้อ ๒๙** เพื่อเป็นการเตรียมความพร้อมในการดำเนินการตามประกาศนี้ ผู้รับใบอนุญาตต้องจัดให้มีบริการโทรทัศน์ที่มีบริการล่ามภาษามือ คำบรรยายเป็นอักษรวิ่ง หรือคำบรรยายเป็นเสียง ในเวลาออกอากาศแล้วแต่กรณีอย่างน้อยวันละหกสิบนาทีนับแต่วันที่ประกาศนี้มีผลใช้บังคับ และเมื่อประกาศนี้มีผลใช้บังคับแล้ว ๑ ปี ผู้รับใบอนุญาตต้องจัดให้มีบริการโทรทัศน์ที่มีบริการล่ามภาษามือ คำบรรยายเป็นอักษรวิ่ง และคำบรรยายเป็นเสียงในเวลาออกอากาศรวมกันอย่างน้อยวันละหกสิบนาที

 เมื่อประกาศนี้มีผลใช้บังคับแล้ว ๒ ปี ผู้รับใบอนุญาตต้องจัดให้มีบริการโทรทัศน์ที่มีบริการ
ล่ามภาษามือ คำบรรยายแทนเสียง และเสียงบรรยายภาพ ตามมาตรการพื้นฐานอย่างน้อย ตามสัดส่วนและระยะเวลาที่กำหนดในข้อ ๕ และภาคผนวกแนบท้ายประกาศนี้ สำหรับการดำเนินการจัดให้มีบริการโทรทัศน์ที่มีบริการล่ามภาษามือ คำบรรยายแทนเสียง และเสียงบรรยายภาพ ตามมาตรการส่งเสริมให้เป็นไปตามที่คณะกรรมการกำหนด

**ส่วนที่ ๓ สรุปสาระสำคัญของร่างแก้ไขเพิ่มเติมประกาศ กสทช. เรื่อง การส่งเสริมและคุ้มครองสิทธิของคนพิการให้เข้าถึงหรือรับรู้และใช้ประโยชน์จากรายการของกิจการโทรทัศน์**

 สาระสำคัญของร่างแก้ไขเพิ่มเติมประกาศฯ กำหนดให้ขยายระยะเวลาที่ผู้รับใบอนุญาตต้องปฏิบัติตามบทเฉพาะกาลข้อ ๒๙ ของประกาศ กสทช. เรื่อง การส่งเสริมและคุ้มครองสิทธิของคนพิการให้เข้าถึงหรือรับรู้และใช้ประโยชน์จากรายการของกิจการโทรทัศน์ โดยจัดให้มีบริการโทรทัศน์ที่มีบริการส่งเสริมและคุ้มครองสิทธิของคนพิการออกไปอีก ๑ ปี นับแต่วันที่ครบกำหนดเดิม (วันที่ ๕ กุมภาพันธ์ ๒๕๖๐) หรือตามที่ กสทช. มีคำสั่งกำหนด

**ส่วนที่ ๔ ประเด็นที่ต้องการรับฟังความคิดเห็น**

(ร่าง) ประกาศ กสทช. เรื่อง การส่งเสริมและคุ้มครองสิทธิของคนพิการให้เข้าถึงหรือรับรู้และใช้ประโยชน์จากรายการของกิจการโทรทัศน์ มีประเด็นที่ต้องการรับฟังความคิดเห็น ตามข้อ ๔ ของร่างแก้ไขเพิ่มเติมประกาศฯ ดังนี้

 ๑. กำหนดการขยายระยะเวลาให้ผู้รับใบอนุญาตต้องจัดให้มีบริการโทรทัศน์ที่มีบริการล่ามภาษามือ คำบรรยายเป็นอักษรวิ่ง และคำบรรยายเป็นเสียงในเวลาออกอากาศรวมกันอย่างน้อยวันละ
หกสิบนาที ออกไปอีก ๑ ปี นับแต่วันครบกำหนดเดิม มีความเหมาะสมหรือไม่ อย่างไร

 ๒. กำหนดการขยายระยะเวลาให้ผู้รับใบอนุญาตต้องจัดให้มีบริการโทรทัศน์ที่มี บริการล่ามภาษามือ คำบรรยายแทนเสียง และเสียงบรรยายภาพ ตามมาตรการพื้นฐานอย่างน้อยตามสัดส่วนและระยะเวลาที่กำหนดในข้อ ๕ และภาคผนวกแนบท้ายประกาศ กสทช. เรื่อง การส่งเสริมและคุ้มครองสิทธิของคนพิการให้เข้าถึงหรือรับรู้และใช้ประโยชน์จากรายการของกิจการโทรทัศน์ ออกไปอีก ๑ ปี นับแต่วันครบกำหนดเดิม มีความเหมาะสมหรือไม่ อย่างไร